รัฐมนตรีว่าการกระทรวงการต่างประเทศ เตรียมเข้าร่วมการประชุมรัฐมนตรีต่างประเทศเอเชีย-ยุโรป ครั้งที่ 14 ที่ประเทศสเปน ระหว่างวันที่ 15 – 16 ธันวาคมนี้
รัฐมนตรีว่าการกระทรวงการต่างประเทศ เตรียมเข้าร่วมการประชุมรัฐมนตรีต่างประเทศเอเชีย-ยุโรป ครั้งที่ 14 ที่ประเทศสเปน ระหว่างวันที่ 15 – 16 ธันวาคมนี้ นางสาวบุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ เปิดเผยว่า ระหว่างวันที่ 15 – 16 ธันวาคมนี้ นายดอน ปรมัตถ์วินัย รัฐมนตรีว่าการกระทรวงการต่างประเทศ จะเป็นหัวหน้าคณะผู้แทนไทย เข้าร่วมการประชุมรัฐมนตรีต่างประเทศเอเชีย-ยุโรป ครั้งที่ 14 (ASEM FMM14) ณ กรุงมาดริด ราชอาณาจักรสเปน โดยจะร่วมการแสดงวิสัยทัศน์ของไทยเกี่ยวกับการเสริมสร้างระบบพหุภาคีนิยมระหว่างเอเชียกับยุโรป ซึ่งเป็นหัวข้อหลักของการประชุมระดับรัฐมนตรีต่างประเทศเอเชีย-ยุโรปในปีนี้ นอกจากนี้ ยังมีกำหนดพบหารือทวิภาคีกับประเทศสมาชิกการประชุมเอเชีย-ยุโรปหลายประเทศ เพื่อกระชับความสัมพันธ์และส่งเสริมความร่วมมือระหว่างกันให้แน่นแฟ้นยิ่งขึ้น รวมทั้งมีกำหนดพบกับเยาวชนไทย 2 คนคือ นายกฤษฏ์วรรธน์ ฟักสวัสดิ์ และนางสาวพิรญาน์ พงษ์พานิช ซึ่งได้รับการคัดเลือกให้เข้าร่วมโครงการ Model ASEM ครั้งที่ 9 ซึ่งเป็นหนึ่งในกิจกรรมคู่ขนานของการประชุมระดับรัฐมนตรีต่างประเทศเอเชีย-ยุโรป เป็นประจำทุกปีทั้งนี้ ภายหลังการประชุมฯ รัฐมนตรีว่าการกระทรวงการต่างประเทศ จะเข้าร่วมปาฐกถา ASEAN Talk ในหัวข้อ "ASEAN-EU Partnership: Promoting Connectivity for Sustainability" เพื่อให้ไทยในฐานะประธานอาเซียนปี 2562 สร้างความตระหนักรู้เกี่ยวกับอาเซียนและส่งเสริมความสัมพันธ์ระหว่างอาเซียนกับสเปน รวมถึง เผยแพร่ผลสำเร็จของการเป็นประธานอาเซียนของไทยในปี 2562 ด้วย